DA Den Europæiske Unions Tidende C 47/10

Indledningsmeddelelse om en undersøgelsesprocedure vedrørende handelshindringer som defineret i Rådets forordning (EF) nr. 3286/94 bestående af foranstaltninger, som det særskilte toldområde Taiwan, Penghu, Kinmen og Matsu har indført, og som påvirker patentbeskyttelsen for compactdiske til indspilning

(2007/C 47/11)

Den 15. januar 2007 modtog Kommissionen en klage i henhold til artikel 4 i Rådets forordning (EF) nr. 3286/94 (1) (i det følgende benævnt »forordningen«).

1. Klager

Klagen blev indgivet af Koninklijke Philips Electronics N.V. (i det følgende benævnt »Philips«).

Philips er et selskab, der er oprettet i overensstemmelse med lovgivningen i Nederlandene, og det har hjemsted i Eindhoven, Nederlandene. Philips har opfundet nogle af kerneteknologierne til compactdiske til indspilning (i det følgende benævnt »CD-R'er«) og er indehaver af en række patenter vedrørende disse teknologier. Klageren hævder, at det særskilte toldområde Taiwan, Penghu, Kinmen og Matsu (i det følgende benævnt »Kinesisk Taipei«) ulovligt har meddelt tvangslicenser med hensyn til disse patenter.

Philips er en virksomhed i Fællesskabet, jf. forordningens artikel 4, stk. 1, og artikel 2, stk. 6.

2. Varen og de pågældende intellektuelle ejendomsrettigheder

Klagen vedrører intellektuelle ejendomsrettigheder i form af patenter, som klageren giver tredjemand ret til at udnytte med henblik på fremstilling af CD-R'er. CD-R'er er et optisk medium til lagring af digitale data eller digital musik. Klageren har udviklet nogle af kerneteknologierne til CD-R'er og har ansøgt om patentbeskyttelse for fem opfindelser vedrørende CD-R-teknologi. Klageren har opnået patentbeskyttelse for disse fem opfindelser i Kinesisk Taipei.

3. Klagens indhold

Klagen vedrører Kinesisk Taipeis myndigheders udstedelse af tvangslicenser vedrørende klagerens CD-R-patenter til Gigastorage Corporation (i det følgende benævnt »Gigastorage«), som er producent af CD-R'er i Kinesisk Taipei.

I henhold til artikel 76 i Kinesisk Taipeis patentlov kan der udstedes tvangslicenser under visse særlige omstændigheder. I medfør af denne bestemmelse indgav Gigastorage den 30. juli 2002 en ansøgning om tvangslicens vedrørende fem af klagerens patenter til kontoret for intellektuel ejendomsret (i det følgende benævnt »IPO«) i Kinesisk Taipei. Den 26. juli 2004 imødekom IPO Gigastorages ansøgning. Der blev gjort indsigelse mod denne afgørelse over for økonomiministeriet i Kinesisk Taipei den 26. august 2004. Den 16. juni 2006 afviste økonomiministeriet indsigelsen.

4. Påstand om handelshindringer

Efter klagerens opfattelse udgør de foranstaltninger, der er omtalt i punkt 3, en handelshindring, jf. artikel 2, stk. 1, i forordningen.

Klageren hævder, at IPO's afgørelse, som blev stadfæstet af økonomiministeriet, er uforenelig med flere bestemmelser i Verdenshandelsorganisationens aftale om handelsrelaterede intellektuelle ejendomsrettigheder (i det følgende benævnt »TRIPs-aftalen«).

Klageren hævder, at foranstaltningerne er uforenelige med artikel 28, stk. 1, litra a), i TRIPs-aftalen, fordi de eksklusive rettigheder, der tilhører patenthaveren i medfør af denne bestemmelse, ikke er blevet respekteret. Ifølge artikel 31 i TRIPs-aftalen kan der meddeles tvangslicens for genstanden for et patent. Klageren hævder imidlertid, at artikel 31 ikke er anvendt korrekt, idet der er udstedt tvangslicenser under omstændigheder, som ikke er omhandlet i denne bestemmelse.

Klageren gør navnlig gældende, at artikel 31 ikke er korrekt anvendt i følgende henseender. For det første hævdes det, at der ikke foreligger en begrundelse i henhold til artikel 31, litra b) i TRIPs-aftalen. Klageren fremfører, at de pågældende foranstaltninger reelt kræver, at en patenthaver meddeler tredjemand licens, hvis den pågældende tredjemand tilbyder »rimelige« vilkår. Klageren hævder, at der ikke kan udledes et sådant substantielt krav af bestemmelserne i artikel 31, litra b), som ifølge klageren udelukkende er proceduremæssige. Klageren fremfører også, at foranstaltningerne bygger på en forkert anvendelse af »rimelighedsundersøgelsen« i artikel 31, litra b), i TRIPs-aftalen, idet man kun har undersøgt rimeligheden af de forretningsmæssige vilkår set ud fra den enkelte foreslåede licensbrugers synspunkt og set bort fra, at det er lykkedes patenthaveren at indgå licensaftaler med en række andre producenter, der opererer på det samme marked som den foreslåede licensbruger. Klageren påstår endvidere, at analysen af rimeligheden af de tilbudte vilkår, som førte til foranstaltningen, var mangelfuld, idet det konstateredes, at vilkårene var urimelige set i lyset af den foreslåede licensbrugers omkostningsstruktur uden at analysere, om andre faktorer førte til, at den foreslåede licensbruger ikke kunne nå til enighed med klageren.

For det andet hævder klageren, at Kinesisk Taipei ikke har overholdt artikel 31, litra c), i TRIPs-aftalen ved at undlade at specificere, til hvilket formål licensen blev meddelt, og ved ikke at begrænse anvendelsesområdet og varigheden af licensanvendelsen til et sådant formål. For det tredje hævder klageren, at man ved at give tilladelse til at anvende tvangslicenser med eksport for øje ikke har anvendt artikel 31, litra f), i TRIPs-aftalen korrekt, eftersom man på det tidspunkt, hvor licensen blev meddelt, var vidende om, at Gigastorage ville anvende licenserne til at producere med henblik på eksport.

I lyset af de foreliggende faktuelle oplysninger og fremlagte beviser finder Kommissionen, at klagen indeholder tilstrækkelige umiddelbare beviser for, at der er tale om handelshindringer i henhold til artikel 2, stk. 1, i forordningen.

5. Påstand om negative handelsmæssige virkninger

De påståede handelshindringer, der er nævnt i klagen, synes at forhindre klageren i at udnytte sine patentrettigheder med hensyn til CD-R'er og kan derfor anses for at forvolde eller true med at forvolde negative handelsmæssige virkninger.

Klagen indeholder beviser for, at foranstaltningerne har faktiske negative handelsmæssige virkninger, og indeholder ligeledes skøn over de tab, som klageren har lidt som følge af de tvangslicenser, der er meddelt ved de pågældende foranstaltninger. Klageren hævder desuden, at der er tale om potentielle negative handelsmæssige hindringer, og fremfører, at andre producenter af CD-R'er i Kinesisk Taipei vil være tilskyndet til at ansøge om tvangslicenser, samt at andre WTO-medlemsstater som følge af det stærkt konkurrenceprægede og globale marked for CD-R'er måske vil benytte sig af en lignende fremgangsmåde. Klageren hævder også, at de foranstaltninger, der klages over, skaber eller truer med at skabe negative virkninger for dem, der i EF har licens til udnytte klagerens patenter, og som konkurrerer med eksporten af CD-R'er fra Kinesisk Taipei. Endelig fremfører klageren, at de foranstaltninger, der klages over, truer med at skabe negative handelsmæssige virkninger for alle indehavere af EF-patenter, som opkræver licensafgifter af licenstagere i Kinesisk Taipei eller i lande, der forventes at blive påvirket af denne fortolkning af de relevante bestemmelser i TRIPs-aftalen.

Det er Kommissionens opfattelse, at klagen indeholder tilstrækkelige umiddelbare beviser for foranstaltningens negative handelsmæssige virkninger for klageren og en eller flere økonomiske sektorer i Fællesskabet, jf. artikel 2, stk. 4, i forordningen.

6. Fællesskabets interesser

EF-erhvervsgrenen skønnes at investere ca. 195 mia. EUR årligt i forskning og udvikling og beskæftiger 2 mio. personer. Patenter er et af resultaterne af disse investeringer, og det er derfor vigtigt, at Fællesskabet beskytter de intellektuelle ejendomsrettigheder og sikrer, at internationale aftaler, der beskytter intellektuelle ejendomsrettigheder, håndhæves korrekt. Det er især vigtigt, at sådanne aftaler håndhæves, hvis der som hævdet af klageren er risiko for, at de pågældende foranstaltninger skaber præcedens for andre WTO-medlemmer.

I lyset af ovenstående anses det for at være i Fællesskabets interesse at indlede en undersøgelsesprocedure.

7. Procedure

Kommissionen har efter høring af det rådgivende udvalg, der er nedsat i henhold til forordningen, fastslået, at der foreligger tilstrækkelige beviser til at berettige indledningen af en undersøgelsesprocedure for at fastlægge de retlige og faktuelle omstændigheder, samt at dette er i Fællesskabets interesse, og den har derfor iværksat en undersøgelse i overensstemmelse med artikel 8 i forordningen.

Interesserede parter kan give sig til kende og skriftligt fremsætte deres mening om de specifikke spørgsmål, der er indeholdt i klagen, og fremlægge underbyggende dokumentation herfor.

Kommissionen vil endvidere høre de parter, der skriftligt anmoder herom, når de giver sig til kende, forudsat at de er direkte berørt af resultatet af proceduren.

Denne meddelelse offentliggøres i overensstemmelse med artikel 8, stk. 1, litra a), i forordningen.

8. Frist

Oplysninger om sagen og anmodninger om at blive hørt skal være Kommissionen i hænde senest 30 dage efter offentliggørelsen af denne meddelelse og bedes indgivet skriftligt til:

Europa-Kommissionen Generaldirektoratet for Handel Jean-François Brakeland, Generaldirektoratet for Handel F.2 CHAR 9/74 B-1049 Bruxelles Fax (32-2) 299 32 64

(1) Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (EFT L 349 af 31.12.1994, s. 71). Senest ændret ved Rådets forordning (EF) nr. 356/95 (EFT L 41 af 23.2.1995, s. 3).